|  |  |  |
| --- | --- | --- |
| **N Á R O D N Á R A D A  S L O V E N S K E J R E P U B L I K Y** | | |
| **VI. volebné obdobie** | | |
|  | | |
|  | | Číslo: |
|  | | |
|  | | |
|  | | |
|  | | |
|  | | |
|  | | |
|  | | |
| **Návrh**  poslancov Národnej rady Slovenskej republiky Viliama Novotného a Ľudovíta Kaníka | | |
|  | | |
| **na vydanie** | | |
|  | | |
| zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov  a ktorým sa menia a dopĺňajú niektoré zákony | | |
|  | | |
| Predkladá: | Návrh na uznesenie: | |
|  |  | |
| Viliam N o v o t n ý v. r. | Národná rada Slovenskej republiky | |
|  | **s c h v a ľ u j e** | |
| Ľudovít K a n í k  v. r. | návrh poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony | |
|  | | |
| Bratislava, august 2014 | | |

|  |
| --- |
| **N Á R O D N Á R A D A  S L O V E N S K E J R E P U B L I K Y** |
| **VI. volebné obdobie** |

**Návrh**

**Zákon**

**z.........2014,**

**ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

**Zákon č. č. 461/2003 Z. z. o sociálnom poistení** v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2009 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z., zákona č. 69/2012 Z. z., zákona č. 252/2012 Z. z., zákona 413/2012 Z. z., zákona č. 96/2013 Z. z., zákona 338/2013 Z. z. a zákona 352/2013 Z. z. sa mení a dopĺňa takto:

1. V § 48 ods. 2 sa slová „uplynutím 34. týždňa“ nahrádzajú slovami „uplynutím 52. týždňa“.
2. §48 ods. 3 znie:

„(3) Poistenkyňa má nárok na materské aj po uplynutí 52. týždňa od vzniku nároku na materské, ak porodila zároveň dve alebo viac detí a aspoň o dve z nich sa stará alebo je osamelá. Nárok na materské osamelej poistenkyni zaniká uplynutím 55. týždňa od vzniku nároku na materské a poistenkyni, ktorá porodila zároveň dve alebo viac detí a aspoň o dve z nich sa stará, nárok na materské zaniká uplynutím 58. týždňa od vzniku nároku na materské.“

1. §48 ods. 5 a 6 znejú:

„(5) Ak sa poistenkyni vyplácalo materské pred očakávaným dňom pôrodu menej ako šesť týždňov alebo materské sa jej nevyplácalo, pretože pôrod nastal skôr ako určil lekár, má nárok na materské do konca 52. týždňa od vzniku nároku na materské; osamelá poistenkyňa má nárok na materské do konca 55. týždňa od vzniku nároku na materské a poistenkyňa, ktorá porodila zároveň dve alebo viac detí a aspoň o dve z nich sa stará, má nárok na materské do konca 58. týždňa od vzniku nároku na materské.

(6) Ak sa poistenkyni vyplácalo materské pred očakávaným dňom pôrodu menej ako šesť týždňov z iného dôvodu, ako je uvedený v odseku 5, má nárok na materské do konca 46. týždňa odo dňa pôrodu, ale najdlhšie do konca 52. týždňa od vzniku nároku na materské; osamelá poistenkyňa má nárok na materské do konca 49. týždňa odo dňa pôrodu, najdlhšie do konca 55. týždňa od vzniku nároku na materské a poistenkyňa, ktorá porodila zároveň dve alebo viac detí a aspoň o dve z nich sa stará, má nárok na materské do konca 52. týždňa odo dňa pôrodu, najdlhšie do konca 58. týždňa od vzniku nároku na materské.“

1. §48 ods. 8 znie:

„(8) Poistenkyňa, ktorej dieťa zomrelo v období trvania nároku na materské, má nárok na materské do konca druhého týždňa odo dňa úmrtia dieťaťa, najdlhšie do konca 52. týždňa od vzniku nároku na materské; osamelá poistenkyňa má nárok na materské najdlhšie do konca 55. týždňa od vzniku nároku na materské a poistenkyňa, ktorá porodila zároveň dve alebo viac detí a aspoň o dve z nich sa stará, má nárok na materské najdlhšie do konca 58. týždňa od vzniku nároku na materské.“

1. §49 ods. 1 znie:

„(1) Iný poistenec, ktorý prevzal dieťa do starostlivosti a ktorý sa o toto dieťa stará, má nárok na materské odo dňa prevzatia dieťaťa do starostlivosti v období 46 týždňov od vzniku nároku na materské. Osamelý iný poistenec, ktorý sa stará o dieťa prevzaté do svojej starostlivosti, má nárok na materské v období 49 týždňov od vzniku nároku na materské a iný poistenec, ktorý prevzal do starostlivosti dve alebo viac detí a aspoň o dve z nich sa stará, má nárok na materské 52 týždňov od vzniku nároku na materské. Iný poistenec má nárok na materské najdlhšie do dovŕšenia troch rokov veku dieťaťa, ak v posledných dvoch rokoch pred prevzatím dieťaťa do starostlivosti bol nemocensky poistený najmenej 270 dní.“

1. §53 znie:

„Výška materského je 75 % denného vymeriavacieho základu určeného podľa § 55 alebo pravdepodobného denného vymeriavacieho základu určeného podľa § 57.“

1. Za §293de sa dopĺňa nový paragraf §293df, ktorý znie:

„ §293df

Prechodné ustanovenie k úprave účinnej od 1. januára 2015

1. Celkový nárok na dĺžku výplaty materského sa v roku 2015 kráti o 15 týždňov.
2. Celkový nárok na dĺžku výplaty materského sa v roku 2016 kráti o 12 týždňov.
3. Celkový nárok na dĺžku výplaty materského sa v roku 2017 kráti o 9 týždňov.
4. Celkový nárok na dĺžku výplaty materského sa v roku 2018 kráti o 6 týždňov.
5. Celkový nárok na dĺžku výplaty materského sa v roku 2019 kráti o 3 týždne.“

**Čl. II**

**Zákon č. 595/2003 Z. z. o dani z príjmov** v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., uznesenia Ústavného súdu Slovenskej republiky č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z. a zákona č. 463/2013 Z. z. sa mení a dopĺňa takto:

1. V § 11 sa slová „v odsekoch 2, 3, 8 a 10“ nahrádzajú slovami „v odsekoch 2, 3, 8, 10 a 14“.“
2. V § 11 sa dopĺňajú nové odsek 14 a 15, ktoré znejú:

„(14) Pre daňovníka, ktorý vyživuje dieťa (deti) vo veku do 6 rokov, je nezdaniteľnou časťou základu dane aj suma preukázateľne zaplatených nákladov na bývanie, a to najviac do výšky 16-násobku sumy platného životného minima.

(15) Ak dieťa (deti) uvedené v odseku 15 vyživujú v domácnosti57) viacerí daňovníci, môže si daňový nezdaniteľnú časť základu dane uplatniť len jeden z nich. Ak podmienky na uplatnenie daňového bonusu spĺňa viac daňovníkov a ak sa nedohodnú inak, daňový bonus na všetky vyživované deti sa uplatňuje alebo sa prizná v poradí matka, otec, iná oprávnená osoba.

(16) Preukázateľne zaplatené náklady na bývanie v zmysle odseku 14 sú úroky z úveru na bývanie alebo nájomné uhradené na základe platnej nájomnej zmluvy.“

1. V § 33 sa za ods. 1 vkladá nový odsek 2, ktorý znie:

„(2) Daňovník, ktorý vyživuje viac ako 2 deti si na tretie a každé ďalšie dieťa môže uplatniť daňový bonus vo výške 2-násobku sumy uvedenej v odseku 1.“

**Čl. III**

**Zákon č. 417/2013 Z. z. o pomoci v hmotnej núdzi** a o zmene a doplnení niektorých zákonov sa mení dopĺňa takto :

1. V § 4 ods. 3) písmeno a) znie:

„a) 40 % z príjmu zo závislej činnosti12) alebo obdobného príjmu v cudzine,“

1. V § 4 ods. 3) písmene c) sa vypúšťa slovo „materského,“.
2. V § 4 ods. 3) sa dopĺňa nové písmeno v), ktoré znie:

„v) invalidný dôchodok, sociálny dôchodok priznaný z dôvodu invalidity, sirotský dôchodok, vdovský alebo vdovecký dôchodok, materské alebo nemocenské priznané podľa osobitného predpisu 22a) posudzovaného rodiča nezaopatreného dieťaťa.“.

Poznámka pod čiarou k odkazu 22a) znie:

„22a) § 37 zákona č. 461/2003 Z. z. v znení neskorších predpisov“

**Čl. IV**

Tento zákon nadobúda účinnosť 1. januára 2015.

**Dôvodová správa**

**I. Všeobecná časť**

Cieľom predkladaného *rodičovského balička* je upriamiť pozornosť na každodenný život pracujúcich rodičov na Slovensku. Pracujúci rodičia sú ľudia, ktorí od rána do večera pracujú, platia dane a odvody, vychovávajú svoje deti, snažia sa im zabezpečiť najlepšie vzdelanie. Napriek tomu riešia existenčné problémy svojej rodiny a často musia veľmi zvažovať či si môžu dovoliť mať druhé alebo tretie dieťa.

*Rodičovský balíček* prichádza s riešeniami, ktoré podporia postavenie pracujúcich rodičov a podajú im pomocnú ruku pri zodpovednej výchove detí. Aby aj sociálna politika štátu odrážala skutočnosť, že pracujúci rodičia sú základným pilierom spoločnosti. Zohľadňuje pritom fakt, že deti na Slovensku vychovávajú pracujúci rodičia v rôznych situáciách – manželia, ale aj nezosobášené páry, slobodné matky a otcovia, ale aj rozvedení rodičia či vdovy a vdovci.

*Rodičovský balíček* vychádza z nasledovných princípov:

1. **Podpora pracujúcich rodičov** – pracujúci rodičia a ich deti musia mať nárok na aspoň takú podporu štátu ako ktokoľvek iný.
2. **Pracovať sa oplatí** - žiadne navyšovanie nárokovateľných dávok, ktoré nie sú naviazané na prácu.
3. **Solidarita** – nie je dôležité, koľko rodičia zarobia, ale či pracujú.
4. **Nediskriminácia** – sociálne dávky nemôžu diskriminovať deti len na základe toho, z akej rodiny pochádzajú alebo koľko ich rodičia zarábajú, preto je rodičovský balíček zameraný na podporu všetkých typov rodín.

*Rodičovský balíček* obsahuje 5 základných opatrení:

1. Podpora pri narodení dieťaťa - **materská ako 1 rok čistej mzdy**
2. Podpora pre viacdetné rodiny – **dvojnásobný** **daňový bonus na 3. a ďalšie dieťa**
3. Podpora bývania - **odpočítateľná položka na bývanie pre rodičov s deťmi**
4. Podpora pre nízkopríjmové rodiny – **mzda vyššia ako dávky**
5. Podpora rodičov v núdzi –**dávky pre pracujúcich rodičov v ťažkej životnej situácii**

1. Predĺženie materskej na 1 rok čistej mzdy matky pred odchodom na materskú

Vláda Ivety Radičovej začala so zvyšovaním materskej, no nástupom vlády Roberta Fica sa v ňom už ďalej nepokračovalo. Výpadok príjmu pritom zohráva dôležitú úlohu pri rozhodnutí mať deti (aj preto sa rodičia rozhodujú mať deti čoraz neskôr). Materská (dnes sa vypláca 34 týždňov vo výške 65% hrubej mzdy) je navyše jeden z mála príspevkov, ktorí pracujúci rodičia čerpajú zo systému sociálneho poistenia.

Navrhujeme preto, aby materskú postupne do roku 2020 poberali všetky pracujúce matky celý rok vo výške ich čistej mzdy pred odchodom na materskú, až do výšky 1,5 priemernej mzdy. Dĺžka a výška rodičovského príspevku (ktorý poberajú rodičia, ktorí pred tehotenstvom nepracovali) zostane nezmenená.

2. Zvýšenie daňového bonusu na tretie a ďalšie dieťa

Pracujúci rodičia sa dnes rozhodujú o každom dieťati najmä na základe ich finančných možností. Najvýraznejšie sa to prejavuje pri rozhodovaní o treťom dieťati. Mali by sme preto vytvoriť podmienky na to, aby sme do maximálnej možnej miery umožnili aj pracujúcim rodičom uvažovať nad možnosťou mať viac ako 2 deti.

Navrhujeme preto zdvojnásobiť daňový bonus pre pracujúcich rodičov na tretie a ďalšie dieťa (dnes je €21,41). Daňový bonus vo výške €42,82 (na rozdiel od odpočítateľnej položky) bude môcť poberať každý rodič, ktorý zarobí aspoň minimálnu mzdu. Naopak, úroveň podpory viacdetných rodín, v ktorých ani jeden rodič nepracuje, zostane nezmenená.

3. Odpočítateľná položku na bývanie pre rodičov s malými deťmi

Náklady na bývanie predstavujú najvýznamnejšiu položku rozpočtu mladých rodín. Politiky na podporu bývania však doteraz výraznejšie neprispeli k dostupnosti bývania pre mladé rodiny.

Navrhujeme preto zaviesť odpočítateľnú položku na náklady na bývanie, ktorú si budú môcť z daní odpočítať pracujúci rodičia s deťmi do 6 rokov. Pracujúci rodič si tak bude môcť na konci roka znížiť dane až do výšky 600 eur (50 eur mesačne) na základe preukázateľne zaplatených úrokov z úveru na bývanie či nájomného uhradeného na základe platnej nájomnej zmluvy (až do výšky 16-násobku životného minima, t.j. € 3169 ročne).

4. Podpora pre nízkopríjmové rodiny

Nízke príjmy na Slovensku spôsobujú, že aj dnes máme nemalú skupinu rodín, ktoré sú napriek práci aspoň jedného z rodičov vážne ohrozované chudobou. Tzv. pracujúca chudoba je najvypuklejším problémom v ekonomicky slabších regiónoch, najmä na východnom Slovensku. Jedným z riešení je zvýšiť pracujúcim rodičom časť príjmu, ktorá sa nezapočítava do výpočtu dávky v hmotnej núdzi, aby sa aj pracujúcim rodičom s nízkym príjmom dostala pomoc štátu, ako ju dostávajú tí, ktorí nemôžu či nechcú pracovať.

Navrhujeme preto rodičom s nízkym príjmom (do €400 v prípade jedného rodiča a €470 v prípade dvoch rodičov) poskytovať aspoň časť dávky tak, aby sa zvýraznil rozdiel medzi výškou dávky, ktorú by dostávali ak by vôbec nepracovali, a príjmom, ktorý dostávajú z práce. V praxi to znamená, že namiesto 25% z príjmu sa im do výpočtu dávky nezapočíta 40% z príjmu.

5. Dávky pre rodičov v núdzi

Štát by mal podať pomocnú ruku pracujúcim rodičom, ktorí sa nie vlastným zavinením ocitnú v núdzi (zákerná choroba rodiča alebo dieťaťa, ťažký úraz, smrť v rodine). Títo rodičia znášajú trojité bremeno – musia sa vysporiadať s ťažkou situáciou, prídu o príjem a od štátu dostanú zanedbateľnú, ak vôbec nejakú, pomoc. Paradoxne, pomoc štátu (okrem poistných dávok – nemocenská, materská, invalidný/vdovský/vdovecký/sirotský dôchodok, ktoré si odpracovali) sa väčšinou ani zďaleka neblíži tomu, čo dostávajú občania, ktorí nikdy v živote nepracovali a nemajú záujem pracovať.

Navrhujeme preto, aby v ťažkých sociálnych situáciách dostali pracujúci rodičia s deťmi pomoc štátu, aspoň do tej výšky, ako to v súčasnosti sociálny systém poskytuje nepracujúcim občanom. Do výpočtu dávky v hmotnej núdzi sa tak nebudú započítavať poistné dávky, ktoré si pracujúci rodičia odpracovali a zaplatili platením odvodov.

Návrh bude mať negatívny vplyv na rozpočet verejnej správy. Návrh zákona má pozitívny sociálny vplyv, keďže zvyšuje podporu pracujúcich rodičov a vytvára tak lepšie podmienky pre výchovu detí. Návrh zákona nemá vplyvy na podnikateľské prostredie, životné prostredie a ani vplyvy na informatizáciu spoločnosti.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

**II. Osobitná časť**

**K čl. I**

Bod 1

Navrhuje sa predĺžiť dĺžku nároku na materské z 34 na 52 týždňov.

Bod 2 až 5

Spolu s predĺžením dĺžky nároku na materské pre osamelé matky a matky, ktorým sa narodili 2 a viac detí sa legislatívne-technicky upravujú aj ostatné odkazy na dĺžku nároku na materské.

Bod 6

Navrhuje sa zvýšiť výšku materského zo 65% na 75% vymeriavacieho základu, t.j. aby dosiahlo približne výšku čistej mzdy, ktorá sa pohybuje v rozmedzí 75%-77% hrubej mzdy.

Bod 7

Navrhujú sa prechodné ustanovenia, v rámci ktorých dôjde k postupnému predlžovaniu nároku na materské o 3 týždni každý rok až do 2019.

**K čl. II**

Bod 1 a 2

Navrhuje sa zaviesť nezdaniteľnú časť základu dane (odpočítateľnú položku) na preukázateľne zaplatené náklady na bývanie pre rodičov, ktorí vychovávajú dieťa (deti do 6 rokov). Jeden z rodičov, ktorí sa starajú o dieťa do 6 rokov, si bude môcť odpočítať od základu dane náklady na bývanie (úvery z úveru na bývanie a nájomné z platnej a zdanenej nájomnej zmluvy) až do výšky 16-násobku sumy platného životného minima.

Bod 3

Navrhuje sa zdvojnásobiť daňový bonus na tretie a každé ďalšie dieťa.

**K čl. III**

Bod 1

Navrhuje sa zvýšiť hranica príjmu z práce, ktorý sa nezapočítava do výpočtu nároku na dávku v hmotnej núdzi, z 25% na 40%.

Bod 2 a 3

Navrhuje sa pre rodičov s nezaopatrenými deťmi nezapočítavať do výpočtu nároku na dávku v hmotnej núdzi dávky systému sociálneho poistenia, ktoré si pracujúci rodičia odpracovali platením sociálnych odvodov.

**K čl. IV**

Navrhuje sa, aby zákon nadobudol účinnosť 1. januára 2015, pričom prechodné ustanovenie v čl. I zabezpečia, že predlžovanie dĺžky nároku na materské bude postupne prebiehať až do 1.1.2020.

**Doložka**

**vybraných vplyvov**

**A.1. Názov materiálu:** Návrh poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

**Termín začatia a ukončenia PPK:** Bezpredmetné.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy | X |  |  |
| – vplyvy na hospodárenie obyvateľstva, | X |  |  |
| – sociálnu exklúziu, | X |  |  |
| – rovnosť príležitostí a rodovú rovnosť a vplyvy na zamestnanosť | X |  |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**A.3. Poznámky**

Návrh má vplyv na rozpočet verejnej správy, keďže predstavuje zvýšené výdavky na podporu pracujúcich rodičov. Odhad nákladov v roku 2015 je nasledovný:

|  |  |  |
| --- | --- | --- |
| Podpora pri narodení dieťaťa - materská ako 1 rok čistej mzdy | 31 690 000 € | *(odhad navýšenia zo 65% na 75% a predĺženia o 3 týždne)* |
| Podpora pre viacdetné rodiny - daňový bonus na 3. a ďalšie dieťa | 25 690 000 € | *(odhad 100 tisíc detí)* |
| Podpora bývania - odpočítateľná položka na bývanie pre rodičov s deťmi | 30 000 000 € | *(odhad 50 tisíc rodín)* |
| Podpora pre nízkopríjmové rodiny - mzda vyššia ako dávky | 30 000 000 € | *(odhad 10% nárast výdavkov na dávky)* |
| Pomocná ruka v núdzi - dávky pre pracujúcich rodičov v núdzi | 15 980 000 € | *(odhad 5 tisíc rodín)* |
| **SPOLU** | **133 360 000 €** |  |

Návrh má pozitívne sociálne vplyvy, keďže prináša zásadné zvýšenie podpory pracujúcich rodičov. **Materské z priemernej mzdy vzrastie v roku 2015 o € 82,40 mesačne** z € 535,60 na € 618 a jeho poberanie sa predĺži o 3 týždne, čo predstavuje zvýšenie celkového príjmu matky poberajúcej materské o vyše €1100. **Daňový bonus prinesie rodičom s tromi a viac deťmi vyše € 250 ročne**. Odpočítateľná položka na bývanie umožní rodičom s malými deťmi **ušetriť až €600 na daniach**. Spravodlivejší systému pomoci v hmotnej núdzi zároveň zabráni, aby sa pracujúci rodičia s ich deťmi prepadávali do chudoby.

**A.4. Alternatívne riešenia**

Bezpredmetné.

**A.5. Stanovisko gestorov**

Bezpredmetné.

**DOLOŽKA ZLUČITEĽNOSTI**

**návrhu právneho predpisu s právom Európskej únie**

1. **Predkladateľ právneho predpisu:**

Poslanci Národnej rady Slovenskej republiky Viliam Novotný a Ľudovít Kaník

1. **Názov návrhu právneho predpisu:**

Návrh poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

**3. Problematika návrhu právneho predpisu:**

a) v práve Európskej únie:

*- primárnom:*

Problematika návrhu zákona je upravená v primárnom práve Európskej únie, a to v čl. 48, 151, 153 a 288 Zmluvy o fungovaní Európskej únie (Ú. v. EÚ C 83, 30. 3. 2010).

- *sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)*

Nie je upravená.

*- sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)*

- Smernica Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (Mimoriadne vydanie Ú. v. EÚ, kap. 05/zv. 04),

- Smernica Európskeho parlamentu a Rady 2006/54/ES z 5. júla 2006 o vykonávaní zásady rovnosti príležitostí a rovnakého zaobchádza s mužmi a ženami vo veciach zamestnanosti a povolania (prepracované znenie) (Ú. v. EÚ, L 204, 26.7.2006),

b) je obsiahnutá v judikatúre Súdneho dvora Európskej únie.

- rozsudku ESD C-34/02 Sante Pasguini gegen Istituto Nazionale della Previdenza Sociale (INP),

- rozsudku ESD C-92/02 Nina Kristiansen gegen Rijksdienst voor Arbeidsvoorziening,

- rozsudku ESD C-160/01 Karin Mau,

Vzhľadom na problematiku návrhu právneho predpisu vo vzťahu k právu Európskej únie, je bezpredmetné vyjadrovať sa k bodom 4., 5. a 6.